Miljarde vir Sanral om skuld te betaalDie drukgroep Outa het Woensdag, voor die lewering van die begrotingsrede, opnuut teen die e-tolsteslsel betoog. (Foto: Outa) Die regering gaan miljarde van Sanral se skuld betaal, en hoewel kenners meen dit dui op die einde van die gewraakte tolstelsel, het die minister van finansies dit nie in soveel woorde bevestig nie. Onsekerheid oor die Gautengse hoofwegverbeteringsprojek en die e-tolstelsel het steeds ŉ groot negatiewe uitwerking op die bou van paaie in die land en die minister van finansies het Woensdag tydens sy mini-begroting gesê daar sal van die debatte van die verlede aanbeweeg moet word indien ŉ oplossing vir die probleem gevind gaan word. Enoch Godongwana het vroeër vanmiddag aangekondig dat die Gautengse provinsiale regering ingestem het om 30% van Sanral se skuld oor te neem, terwyl die nasionale regering die oorblywende 70% sal betaal. Sanral se skuld beloop in die geheel sowat R47 miljard. “Gauteng het ook ingestem om die koste vir die instandhouding van 201 km se paaie en verwante wisselaars te dek en enige bykomende belegging in paaie sal deur die bestaande elektroniese tolinfrastruktuur of nuwe tolhekke – of enige ander inkomstebron onder [Gauteng se] beheer – gefinansier sal word,” het Godongwana gesê. Die regering sal ŉ aanvanklike toewysing van R23,7 miljard uit die nasionale koffers hiervoor maak – maar streng voorwaardes sal hieraan verbonde wees. Die drukgroep Outa, wat hom al jare lank beywer om die stelsel te laat skrap, het in reaksie gesê die aankondiging is na sy mening “die einde van e-tol”. Die organisasie sê hy maak al jare lank ŉ soortgelyke voorstel om van die skuld ontslae te raak. Outa sê ook die aankondiging bewys dat “ŉ verenigde burgerlike samelewing die regering kan dwing om te luister”.